Diari Oficial de la Generalitat Valenciana


Sumari del DOGV 7670, del 02-12-2015 (2015/9638)

RESOLUCIÓ de 16 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 75/15-AIA Todolella.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7670

Data del DOGV
:   02-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9638


Data del document
:   16-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Todolella
    * impacte ambiental

RESOLUCIÓ de 16 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 75/15-AIA Todolella. [2015/9638]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, que establix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 75/15-AIA Todolella.  
  
«Informe d'impacte ambiental  
Expedient: 75-2015-AIA.  
Títol: Conducció de subministrament d'aigua potable a Todolella.  
Promotor: Ajuntament de Todolella.  
Òrgan substantiu: Ajuntament de Todolella.  
Localització: Todolella (Castelló).  
Antecedents i descripció del projecte  
El 2 de juliol de 2015 es rep en el Servei d'Avaluació d'Impacte Ambiental l'expedient procedent de la Direcció Territorial d'Infraestructures, Territori i Medi Ambient i remés per l'Ajuntament de Todolella a l'efecte d'iniciar la tramitació ambiental del projecte.  
  
L'objecte del projecte és proporcionar un subministrament continu d'aigua potable a les explotacions ramaderes situades en el marge esquerre del riu Cantavella, en el paratge conegut com Mas del Curro en el terme municipal de Todolella.  
L'obra projectada és una xarxa d'aigua potable realitzada amb canonada de polietilé d'alta densitat de diàmetre nominal de 63 mm i pressió nominal 10 atmosferes amb una longitud total aproximada de 2.100 metres.  
Es produiran dos encreuaments en el riu Cantavella. El pas nord es realitzarà en una zona de rabeig d'aigua; el pas sud pel riu Cantavella es realitzarà per un pas existent en el llit del riu. En la resta de zones la conducció discorre majoritàriament per camins i senderes o camps de cultiu en àmbit forestal o en els limites de zona forestal.  
La conducció s'instal·larà en l'interior d'una rasa de dimensions 40 cm d'ample i 70 cm de profunditat. L'excavació es realitzarà amb retroexcavadora mixta o amb mitjans manuals.  
Una vegada col·locada la canonada, es cobrirà de formigó i la resta s'omplirà amb material procedent de l'excavació.  
En els passos de la conducció en el riu Cantavella la conducció es projecta encamisada per l'interior d'una canonada de PVC de 300 mm de diàmetre en rasa de 0,4 x 1,5 metres perpendicular al llit.  
Se seleccionarà i arreplegarà el material que s'utilitzarà per al rebliment posterior de les rases i la resta es transportarà a abocador autoritzat.  
Cal assenyalar que el projecte està executat a excepció del pas de la canonada pel riu Cantavella. Durant la seua execució no s'han observat impactes de consideració pel fet que en el pas per zones naturals l'afecció ha sigut puntual i minimitzada per l'elecció de la traça de la conducció.  
Anàlisi de la legislació sectorial en matèria d'avaluació d'impacte ambiental  
Es realitza l'anàlisi següent:  
- Decret 162/1990, de 15 d'octubre, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
L'apartat 7 de l'annex I del Decret 162/1990 preveu com a projectes sotmesos al procediment d'avaluació d'impacte ambiental aquells que consistixen en:  
«Transports per canonada (aqüeductes, oleoductes i gasoductes) de nova construcció, l'itinerari dels quals transcórrega íntegrament en el territori de la Comunitat Valenciana, quan discórreguen per terrenys seminaturals, naturals o incultes classificats com a sòl no urbanitzable, excepte en els casos que desenvolupen traçats recollits en instruments d'ordenació del territori amb declaració d'impacte ambiental positiva.»  
Atés que el traçat de la conducció s'ha realitzat per zones antropitzades (camins i camps de cultiu i zones marginals forestals), que el pas per la zona sud del riu Cantavella es realitza sense afecció al llit i que únicament hi haurà una afecció puntual en la zona nord del riu, es considera que el projecte, per les seues particularitats i efectes ambientals, no té les característiques suficients per a ser-li d'aplicació l'apartat descrit.  
  
- Llei 21/2013, de 9 de desembre, d'Avaluació Ambiental.  
«Article 7. Àmbit d'aplicació de l'avaluació d'impacte ambiental  
  
[?]  
2. Seran objecte d'una avaluació d'impacte ambiental simplificada:  
  
a) Els projectes compresos en l'annex II.  
b) Els projectes no inclosos ni en l'annex I ni l'annex II que puguen afectar de forma apreciable, directament o indirectament, Espais Protegits Xarxa Natura 2000.»  
De l'anàlisi de la documentació remesa, i a la vista de la presència d'espècies prioritàries en l'àmbit de l'actuació, és necessari sotmetre el projecte a un procediment simplificat d'avaluació d'impacte ambiental.  
  
En compliment de l'article 47.5 de la Llei 21/2013, de 9 de desembre, es realitza l'anàlisi següent:  
Anàlisi del projecte segons els criteris de l'annex III de la Llei 21/2013  
a) Característiques del projecte  
En l'anàlisi d'un projecte d'instal·lació de conducció s'ha de tindre en compte la longitud de la conducció i el seu diàmetre, aspectes que poden determinar les afeccions ambientals de l'actuació.  
En este cas, la longitud, en relació amb les característiques del territori, no és de la magnitud suficient perquè d'això es deriven efectes ambientals significatius.  
L'estudi del diàmetre de la canonada és rellevant pel fet que majors diàmetres impliquen l'obertura de rases cada vegada més amples i la necessitat d'ocupar terreny a un costat i a l'altre de la traça. En este cas, el diàmetre de la canonada permet l'obertura d'una franja estreta que minimitza l'ocupació del terreny i per tant els possibles impactes ambientals que d'això puguen derivar-se.  
El pas de la conducció de la canonada amb afecció directa a zona forestal o zones de rellevància ambiental és d'uns 40 metres, i 20 metres d'estos (aproximats) constituïxen el pas de la zona nord del riu Cantavella i el pas pel punt de coordenades UTM (ETRS89): 731636/4500499, encara que hi ha zones on la conducció transcorre per zones forestals, però sense afecció directa al discórrer per camins o senderes.  
  
En l'àmbit d'actuació no es té constància d'altres projectes que puguen causar impactes acumulatius amb el projecte actual.  
Per les característiques intrínseques del projecte no es produirà un augment significatiu de la utilització de recursos naturals.  
No s'espera la generació de residus que impliquen dificultat en la seua gestió per la seua complexitat o volum.  
No és esperable que en el transcurs de l'obra es generen riscos per al medi ambient, si bé hauran d'establir-se mesures preventives per a preservar la qualitat de l'aigua en el riu Cantavella.  
Finalment, i quant als riscos derivats de les característiques naturals dels elements de l'entorn, cal indicar que el riu Cantavella està subjecte a risc d'inundació de tipus 6 (freqüència de 500 anys amb calat baix) segons la revisió del PATRICOVA (Pla d'Acció Territorial sobre Prevenció del Risc d'Inundació a la Comunitat Valenciana). En tractar-se d'una infraestructura soterrada, esta circumstància únicament afectarà a la necessitat d'adoptar les degudes precaucions tècniques en l'execució del projecte.  
b) Ubicació del projecte  
L'obra projectada es realitzarà en un àmbit format pels marges del riu Cantavella i el mateix riu, zones de cultiu, pastius i zones forestals.  
  
Quant a les característiques geològiques i litològiques, l'àrea afectada per l'actuació discorre per substrats litològics formats per còdols, graves, arenes, llims i roques calcàries.  
Quant a la hidrologia, es destaca la presència del riu Cantavella, el llit i marges del qual es veuran afectats i l'alta vulnerabilitat a la contaminació de les aigües.  
Als voltants de l'actuació hi ha carrascars (Quercus rotunifolia), pinedes de Pinus nigra, rouredes (Quercus faginea) junt amb un substrat arbustiu format per Genista scorpius, Thymus sp, Rosmarinus sp, etc.  
  
La vegetació pròxima al riu Cantavella està formada per xops (Populus alba, Populus nigra), salzes (Salix sp) i esbarzers (Rubus sp).  
Quant a la possible afecció a elements del patrimoni cultural valencià, estudiats els béns d'interés cultural del municipi, béns de rellevància local i jaciments, no consta en l'estudi d'impacte ambiental que existisca cap element que puga ser afectat per l'actuació. Revisat l'inventari actualitzat de jaciments del municipi de Todolella, tampoc no s'han trobat als voltants de l'obra jaciments que puguen ser afectats per l'actuació.  
Respecte al paisatge, la unitat de paisatge més afectada és la plana fèrtil del riu Cantavella l'element primordial de la qual és el mateix riu, curs fluvial amb marcat caràcter estacional.  
L'element ambiental més representatiu són els elements de la Xarxa Natura 3882 HVE de L'Alt- Maestrat i ZEPA l'Alt Maestrat, la Tinença de Benifassà, el Turmell i la Vallivana.  
Respecte d'això s'han emés els informes sectorials següents:  
Amb data 8 de maig de 2015, la Direcció Territorial d'Infraestructures, Territori i Medi Ambient emet un informe de «Valoració preliminar d'efectes sobre la Xarxa Natura 2000, la biodiversitat i els espais naturals protegits», de què s'extrau el següent:  
«[?.] La canalització per a la qual se sol·licita avaluació d'afeccions sobre la xarxa natura 2000 es projecta sobre camí existent que discorre entre terrenys agrícoles i forestals caracteritzat per masses forestals de carrasques pertanyents a l'associació alzinars de Quercus ilex i Quercus rotundifolia amb codi 9340 i puntualment per prats humits mediterranis d'herbes altes de l'associació Molinio'Holoschoenion, amb codi 6420, hàbitats d'interés no prioritari. La ubicació de la infraestructura proposada en el camí existent, encreuament de terreny forestal i agrícola, i encreuament del riu Cantavella no suposa afecció sobre comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual en el context provincial o de la Comunitat Valenciana».  
L'informe conclou que si el projecte s'executa de manera correcta, no s'esperen repercussions apreciables sobre la Xarxa Natura 2000.  
Atés que el riu Cantavella és hàbitat de la llúdria (Lutra lutra), i del carranc autòcton de riu (Austropotamobius pallipes) i atenent al caràcter preventiu de l'avaluació d'impacte ambiental, el 10 de setembre de 2015 el Servei d'Avaluació d'Impacte Ambiental sol·licita informe al Servei de Vida Silvestre a fi de determinar si és necessari aplicar calendari d'obres a l'actuació proposada.  
El 24 de setembre de 2015, el Servei de Vida Silvestre emet un informe en el sentit següent:  
«[?]les dos espècies estan presents en la zona d'actuació [...] en particular en les zones de pas (nord i sud) del riu Cantavella. Ambdós espècies estan incloses en el Catàleg Valencià d'Espècies Amenaçades, classificades com a ?vulnerables- i incloses en l'annex II de la Directiva 92/43, relativa a la conservació dels hàbitats naturals i de la fauna i flora silvestres».  
Quant al carranc de riu, l'informe indica que en les zones afectades pel projecte no cal suposar afecció.  
En el cas de la llúdria indica: «[...] Respecte a la llúdria, sí que freqüenta la zona, però considerant el tipus d'obra plantejada, el seu volum i durada temporal, no cal suposar afecció ni condicionar el calendari d'obres per una espècie amb requeriments espacials tan grans com esta i indiferent a molèsties puntuals».  
Respecte a l'afecció a zona forestal, cal indicar que l'obra en este àmbit i en l'àmbit de zones de cultiu ja ha sigut executada, i no s'ha detectat impactes significatius. El disseny de la traça de la canonada que aprofita senderes, camins i el traçat de la via pecuària Vereda del Tossal Gros a Mirambell, i també zones amb vegetació escassa i zones agrícoles ha disminuït l'impacte global de l'actuació.  
c) Característiques del potencial impacte  
Les accions susceptibles d'ocasionar efectes sobre el medi ambient són:  
- Fase d'obres: moviment de terres que provocarà una increment de partícules sòlides en suspensió, un augment del nivell de sorolls, i una modificació de la geomorfologia.  
La realització de l'obra comportarà amb si la poda d'elements vegetals sense ser necessari executar tales.  
Es produirà una ocupació temporal dels terrenys per on discorre la canalització.  
En qualsevol cas, mesures com ara el control del nivell de pols i soroll en la fase d'obres, la vigilància dels abocaments accidentals que puguen produir-se, la vigilància de la zona de trànsit de la maquinària i la restauració del terreny al seu estat original, minimitzaran els possibles efectes sobre el medi ambient.  
Durant la fase de funcionament es produiran efectes positius sobre la socioeconomia de la zona.  
Consideracions de l'òrgan ambiental  
El projecte objecte d'anàlisi ja ha sigut efectuat, i únicament falten els encreuaments amb el riu Cantavella, zones de valor ambiental per ser l'hàbitat d'espècies com la llúdria o el carranc de riu. Sobre esta segona espècie no hi ha afecció i sobre la primera, donat els hàbits de l'espècie, no és probable que el projecte cause efectes ambientals de tal magnitud que siga necessari realitzar una valoració ambiental amb major índex de profunditat.  
Per això, es considera que amb el compliment dels condicionants ambientals del present informe d'impacte ambiental no és previsible que el projecte cause impactes ambientals significatius.  
Consideracions jurídiques  
1. El projecte examinat constituïx un supòsit regulat en l'article 7.2 de la Llei 21/2013, de 9 de desembre, d'Avaluació Ambiental.  
2. En l'expedient s'han observat els tràmits previstos en la secció segona de la Llei 21/2013, de 9 de desembre, d'Avaluació Ambiental, i en les altres disposicions que se li apliquen.  
3. L'article 13 del Decret 158/2015,de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribuïx a la Direcció General de Medi Natural i d'Avaluació Ambiental competència sobre avaluació ambiental estratègica i de projectes.  
  
  
Resolució  
  
Primer  
Emetre informe d'impacte ambiental favorable al projecte «Conducció de subministrament d'aigua potable a Todolella (Castelló)», i sense perjudici de la prèvia obtenció de les autoritzacions sectorials que se li apliquen, considerant que amb el compliment dels condicionants de l'apartat segon el projecte no tindrà efectes significatius sobre el medi ambient.  
  
Segon  
El projecte s'efectuarà d'acord amb el contingut de l'estudi d'impacte ambiental i els condicionants següents:  
1. El projecte adoptarà les mesures necessàries per a evitar l'afecció als hàbitats d'interés i especialment als prats humits mediterranis per mitjà d'abalisament de la zona d'obres i la realització de rases segons projecte.  
2. La realització de l'obra en el llit del riu Cantavella tindrà en compte el caràcter inundable d'este, es realitzarà amb la mínima intervenció possible, evitant-se passos innecessaris de maquinària i vigilant els possibles abocaments que es pogueren produir.  
Les obres es realitzaran preferentment amb llit sec, en cas contrari s'habilitaran les mesures necessàries per a evitar la interrupció del curs de les aigües i el deteriorament de les seues característiques físiques.  
3. Es procurarà la menor afecció a la vegetació natural i es respectarà el Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Fauna Amenaçades, i l'Orde 6/2013, de la Conselleria d'Infraestructures, Territori i Medi Ambient, per la qual es modifiquen les llistes valencianes d'espècies protegides de flora i fauna.  
4. A la terminació de les obres es procedirà a la restauració de la zona afectada de manera que no s'aprecien alteracions en el llit del riu ni es produïsca cap alteració en discórrer de les aigües, i es retirarà tot el material sobrant a abocador autoritzat.  
5. El subministrament d'aigua per a ús ramader no excedirà els cabals legalment concedits.  
6. Es respectaran els condicionants de l'autorització d'ocupació de la via pecuària afectada.  
7. En compliment de la Llei 4/1998, d'11de juny, de la Generalitat, del Patrimoni Cultural Valencià, si en el transcurs de les obres apareixen béns integrants d'este patrimoni cultural, es paralitzaran les obres i s'informarà tal circumstància a l'òrgan competent en patrimoni cultural.  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'Avaluació Ambiental, el present informe d'impacte ambiental es publicarà en el Diari Oficial de la Comunitat Valenciana i perdrà la seua vigència i cessarà en la producció dels efectes que li són propis si una vegada publicat, no s'haguera procedit a l'autorització del projecte en el termini màxim de quatre anys des de la seua publicació.  
  
  
Quart  
D'acord amb el que disposa l'article 47.6 de la Llei 21/2013, de 9 de desembre, d'Avaluació Ambiental, l'informe d'impacte ambiental no serà objecte de cap recurs sense perjudici del que, si és el cas, procedisquen en via administrativa o judicial davant de l'acte, si és el cas, d'autorització del projecte.  
València, 7 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 16 de novembre de 2015.- El director general de Medi Natural i d'Avaluació Ambiental: Antoni Marzo i Pastor.